b'\n_START_ARTICLE_\nMarmur\xc4\x83 de Ru\xc8\x99chi\xc8\x9ba\n_START_PARAGRAPH_\nMarmura de Ru\xc8\x99chi\xc8\x9ba se extrage din z\xc4\x83c\xc4\x83m\xc3\xa2ntul de marmur\xc4\x83 de la Ru\xc8\x99chi\xc8\x9ba, o localitate din jude\xc8\x9bul Cara\xc8\x99-Severin, la circa 10 km nord-vest de comuna Rusca Montan\xc4\x83. Aceast\xc4\x83 marmur\xc4\x83 are diferite nuan\xc8\x9be, de la alb la gri, roz, roz-g\xc4\x83lbui \xc8\x99i ro\xc8\x99iatic.\n_START_SECTION_\nIstoric\n_START_PARAGRAPH_\nSculptorul maghiar Istvani Ferenczy (1772-1856) este primul care a atras aten\xc8\x9bia asupra calit\xc4\x83\xc8\x9bilor remarcabile ale marmurei de Ru\xc8\x99chi\xc8\x9ba, pe care a comparat-o cu marmura de Carrara._NEWLINE_Johann Biebel (1817-1900), un renumit inginer constructor din Banat, a \xc3\xaenceput exploatarea z\xc4\x83c\xc4\x83m\xc3\xa2ntului de marmur\xc4\x83 din Ru\xc8\x99chi\xc8\x9ba \xc3\xaen 1883, devenind primul proprietar al carierei, pe care o supranume\xc8\x99te \xe2\x80\x9ea magyar Carrara". C\xc4\x83tre 1900, produc\xc8\x9bia carierei Ru\xc8\x99chi\xc8\x9ba ajunsese de 700 de tone pe lun\xc4\x83, aici lucr\xc3\xa2nd 300-350 de muncitori._NEWLINE_Dup\xc4\x83 moartea lui Johann Biebel, fiul s\xc4\x83u J\xc3\xa1nos, unul dintre arhitec\xc8\x9bii Turnului Eiffel, a continuat exploatarea, astfel c\xc4\x83 \xc3\xaen 1912 marmura de Ru\xc8\x99chi\xc8\x9ba ajunsese s\xc4\x83 fie exportat\xc4\x83 \xc3\xaen 12 \xc8\x9b\xc4\x83ri.\n_START_SECTION_\nExploatarea\n_START_PARAGRAPH_\n\xc3\x8en prezent, marmura se exploateaz\xc4\x83 \xc3\xaen Cariera Veche-Gropan \xc8\x99i Cariera Nou\xc4\x83- din Dealul lui Ionel, ambele situate \xc3\xaen mun\xc8\x9bii Poiana Rusc\xc4\x83, la o altitudine de 800 de metri. Acestea cuprind cea mai mare rezerv\xc4\x83 de piatr\xc4\x83 natural\xc4\x83 aflat\xc4\x83 \xc3\xaen exploatare din Rom\xc3\xa2nia. \xc3\x8en zonele de dezvoltare a marmurelor, relieful este accidentat cu  pere\xc8\x9bi abrup\xc8\x9bi \xc8\x99i cu v\xc4\x83i ad\xc3\xa2nci. Locul din care se exploateaz\xc4\x83 marmura este str\xc4\x83b\xc4\x83tut \xc3\xaen partea sa central\xc4\x83 de P\xc3\xa2r\xc3\xa2ul cu Raci, iar \xc3\xaen partea de vest de P\xc3\xa2r\xc3\xa2ul Pade\xc8\x99ului, care unindu-se formeaz\xc4\x83 R\xc3\xa2ul Ru\xc8\x99chi\xc8\x9ba.\n_START_SECTION_\nEtape\n_START_PARAGRAPH_\n\xc3\x8entre anii 1884-1960, exploatarea marmurei de la Ru\xc8\x99chi\xc8\x9ba s-a f\xc4\x83cut \xc3\xaentr-o carier\xc4\x83 \xc3\xaen form\xc4\x83 de clopot r\xc4\x83sturnat, astfel form\xc3\xa2ndu-se Cariera Gropan care a atins ad\xc3\xa2ncimea de 130 metri. \xc3\x8en anul 1960 s-au deschis platformele de exploatare ale actualei cariere.\n_START_SECTION_\nModul de extragere\n_START_PARAGRAPH_\nIni\xc8\x9bial, exploatarea se f\xc4\x83cea \xc3\xaen felii orizontale, descendent \xc8\x99i cu f\xc3\xa2\xc8\x99ii longitudinale. \xc3\x8en prezent, t\xc4\x83ierea marmurei se face cu \xe2\x80\x9efilo" \xc8\x99i cu haveze cu discuri.\n_START_SECTION_\nUtilizare\n_START_PARAGRAPH_\nDin aceast\xc4\x83 marmur\xc4\x83 s-au realizat multe construc\xc8\x9bii \xc3\xaen Imperiul Austro-Ungar, \xc3\xaentre care \xc8\x99i Palatul B\xc4\x83ncilor din Viena._NEWLINE_Marmura de Ru\xc8\x99chi\xc8\x9ba a fost folosit\xc4\x83 \xc8\x99i pentru a restaura Domul din Milano. Tot cu marmur\xc4\x83 de Ru\xc8\x99chi\xc8\x9ba au fost realizate edificii publice, ca Parlamentul din Budapesta, sediul BBC din Mannheim, Palatul Parlamentului din Bucure\xc8\x99ti, Aripa Nou\xc4\x83 a Aeroportului Otopeni, Biblioteca Jude\xc8\x9bean\xc4\x83 Constan\xc8\x9ba, Liga Profesionist\xc4\x83 de Fotbal, Muzeul de Art\xc4\x83 Contemporan\xc4\x83, Palatul Telefoanelor, dar \xc8\x99i lucr\xc4\x83ri particulare, precum Casa Cap\xc8\x99a, Casino Hotel Marriott, vila sultanului din Brunei, sau vila din Monte Carlo a pilotului de Formula Michael Schumacher._NEWLINE_Vulturul din Biroul Oval de la Casa Alb\xc4\x83, unul dintre simbolurile americanilor, a fost sculptat \xc8\x99i el tot \xc3\xaen marmur\xc4\x83 alb\xc4\x83 extras\xc4\x83 de la Ru\xc8\x99chi\xc8\x9ba.\n_START_SECTION_\nSitua\xc8\x9bia actual\xc4\x83\n_START_PARAGRAPH_\n\xc3\x8en anul 1994, Adriean Videanu a \xc3\xaenfiin\xc8\x9bat \xc3\xaen Bucure\xc8\x99ti firma Titan Mar, de prelucrare a marmurei de Ru\xc8\x99chi\xc8\x9ba. Neav\xc3\xa2nd fondurile necesare, firma s-a \xc3\xaemprumutat la diverse b\xc4\x83nci pentru a achizi\xc8\x9biona din Italia a ma\xc8\x99inile de t\xc4\x83iere. Materia prim\xc4\x83 era furnizat\xc4\x83 de firma de stat Marmosim SA. \xc3\x8en 1997, \xc3\xaen urma unei licita\xc8\x9bii interna\xc8\x9bionale la care au participat firme din Anglia, Turcia, Grecia \xc8\x99i Rom\xc3\xa2nia, Titan Mar a cump\xc4\x83rat 98% din ac\xc8\x9biunile Marmosim SA._NEWLINE_\xc3\x8en anul 2010, s-a estimat o produc\xc8\x9bie medie de 189.660 tone de marmur\xc4\x83 pe an \xc8\x99i o produc\xc8\x9bie total\xc4\x83 de peste 3,2 milioane de tone.\n_START_SECTION_\nEfectele exploat\xc4\x83rii marmurei\n_START_PARAGRAPH_\n\xc3\x8en perimetrul exploat\xc4\x83rii de marmur\xc4\x83 de la Ru\xc8\x99chi\xc8\x9ba, peisajul natural a fost puternic degradat, lucru care s-a r\xc4\x83sfr\xc3\xa2nt \xc8\x99i \xc3\xaen deteriorarea ecosistemelor limitrofe.'